तीन सड़क हादसों ने ली चार लोगों की जान
घरघोड़ा, नंदेली और लैलूंगा के नजदीक ट्रेलर व ट्रैक्टर से हुई दुर्घटना
क्राइम रिपोर्टर | रायगढ़
मंगलवार के दिन सड़कों पर दुर्घटना ने 4 लोगों को जान ले ली। कुड़ूमकेला के नजदीक दो बाइक सवारों को ट्रेलर ने टक्कर मारी, वहीं नंदेली-चपले के मध्य ट्रैक्टर ने एक स्कूटी सवार युवक को और लैलूंगा के कुंजारा में साइकिल सवार ग्रामीण को एक अज्ञात भारी वाहन ने ठोकर मारी। तीन हादसों में 4 की जान गई।
घरघोड़ा थाना क्षेत्र के जामपाली कुड़ूमकेला मुख्य मार्ग पर नावाडीह गांव निवासी बनीश 30 वर्ष और रेबो मांझी उम्र 35 वर्ष एक दशगात्र में शामिल होकर गांव की तरफ लौट रहे थे। ढाबे के पास जामपाली खदान से कोयला लेकर आ रही ट्रेलर क्रमांक सीजी 04 जेड ई 7781 के चालक ने उन्हें ठोकर मार दी। इससे युवकों की मौत होने के साथ-साथ बाइक भी बुरी तरह क्षतिग्रस्त हो गई। हादसे के बाद दुर्घटना स्थल पर लोगों की भीड़ उमड़ पड़ी, घरघोड़ा व धरमजयगढ़ पुलिस भी मामले की गंभीरता को देखते हुए मौके पर पहुंची और नाराज लोगों को समझाइश देने लगी। लोग परिजनों को मुआवजा राशि देने की मांग करते हुए प्रदर्शन कर रहे थे। घरघोड़ा तहसीलदार ने 25-25 हजार रुपए शासकीय सहायता प्रदान की गई।
ट्रैक्टर की चपेट में आकर ग्रामीण की मौत
दोपहर लगभग 4.30 बजे घरेलू राशन सामान लेकर समीपस्थ गांव कनमुरा निवासी ठंडाराम पटेल पिता नूतन प्रसाद पटेल उम्र 40 वर्ष अपनी स्कूटी के जरिए चपले से आटे की बोरी और अन्य सामान लेकर नंदेली चपले मुख्य मार्ग पर अपने घर की ओर जा रहा था। ऐसे में स्काई पॉवर प्लांट टेमटेमा के समीप अज्ञात ट्रैक्टर के चालक ने स्कूटी चालक को अपनी चपेट में ले लिया, जिससे घटना स्थल पर उसकी मौत हो गई। मामला खरसिया थाना क्षेत्र का है। पुलिस मर्ग कायम कर जांच में जुट गई है।
भारी वाहन ने साइकिल सवार की जान ली
थाना लैलूंगा के अंतर्गत आने वाले क्षेत्र के कुंजारा गांव निवासी इलियस एक्का पिता मंगलदास उम्र 35 वर्ष रोजी मजदूरी का कार्य करता था। सोमवार की रात मजदूरी में साथ जाने के लिए साथी मजदूर की खोज करने उक्त ग्रामीण अपनी सायकल से समीपस्थ गांव की ओर जा रहा था। लैलूंगा पेट्रोल पंप के समीप मजदूर को पीछे की ओर से आ रहे अज्ञात भारी वाहन के चालक ने ठोकर मार दी। इस हादसे से मौके पर ही ग्रामीण श्रमिक की मौत हो गई। बहरहाल लैलूंगा, खरसिया व घरघोड़ा थाना क्षेत्र की पुलिस क्षेत्र में हुए हादसों की गंभीरता को देखते हुए मर्ग कायम कर लिया।
hin_Deva hin_Deva awa_Deva hin_Deva hin_Deva bho_Deva hin_Deva hin_Deva hin_Deva